RO Jurnalul Oficial al Uniunii Europene C 264/12

Raport final al consilierului-auditor în cazurile COMP/34.579 MasterCard, COMP/36.518 EuroCommerce, COMP/38.580 Commercial Cards; denumite colectiv „MasterCard”

(În temeiul articolelor 15 și 16 din Decizia 2001/462/CE, CECO a Comisiei privind mandatul consilierilor-auditori în anumite proceduri în domeniul concurenței – JO L 162, 19.6.2001, p. 21)

2009/C 264/05

Proiectul de decizie în acest caz necesită următoarele observații:

Cazul reprezintă rezultatul anchetelor desfășurate în temeiul articolului 81 din Tratatul CE. Acesta a apărut în urma unei notificări formulate de predecesorii legali ai MasterCard Europe S.p.r.l. (COMP/34.579), a unei plângeri prezentate Comisiei de EuroCommerce în 1997 (COMP/36.518) și a unei anchete ex officio cu privire la comisioanele interbancare multilaterale („CIM”) percepute pentru cardurile comerciale VISA și MasterCard (COMP/38.580), care a fost deschisă la 22 noiembrie 2002.

Comunicarea privind obiecțiunile și termenul de răspuns

Prima comunicare privind obiecțiunile („CO”) în acest caz a fost trimisă societăților MasterCard Europe S.p.r.l., MasterCard Incorporated și MasterCard International Incorporated („MasterCard”) (1) la 24 septembrie 2003, după ce, la 25 iulie 2003, MasterCard a informat Comisia cu privire la intenția sa de a iniția procedurile prevăzute la articolul 232 din Tratatul CE în cazul în care Comisia nu adoptă o poziție oficială cu privire la comisioanele interbancare practicate de MasterCard în cadrul SEE. La data de 5 ianuarie 2004, părțile au răspuns în scris și nu au solicitat o audiere. Pe parcursul procedurilor, la 23 octombrie 2003, am acceptat ca VISA International să fie considerată parte terță care prezintă un interes suficient pentru a fi audiată în sensul articolului 9 din Regulamentul (CE) nr. 2842/98 al Comisiei privind audierea părților în anumite proceduri în domeniul concurenței.

Comunicarea privind obiecțiunile suplimentară și termenul de răspuns

La 21 iunie 2006, Comisia a trimis o comunicare privind obiecțiunile suplimentară („COS”) în atenția MasterCard Europe, referindu-se din nou la comisioanele pentru utilizarea rețelei aplicate de asociație și la deciziile privind comisioanele interbancare intraeuropene. COS a completat comunicarea anterioară privind obiecțiunile, din 24 septembrie 2003, prezentând o analiză mai aprofundată a efectelor restrictive asupra concurenței pe care le au comisioanele interbancare practicate de MasterCard în cadrul SEE.

Obiectivul principal al acestei comunicări era să prezinte analiza Comisiei referitoare la rezultatele anchetei empirice detaliate pe care a desfășurat-o, începând cu 24 septembrie 2003, în ceea ce privește comisioanele interbancare intraeuropene („CIM”) practicate de MasterCard și regula privind acceptarea tuturor cardurilor („HACR”) (2) și să solicite MasterCard să elimine CIM-ul și să limiteze domeniul de aplicare al HACR.

MasterCard și-a prezentat răspunsul la COS în timp util, și anume la 15 octombrie 2006.

Accesul la dosar

În urma emiterii COS, la 3 și 4 iulie 2006, MasterCard și-a exercitat dreptul de acces la dosar, copiind dosarul în format de hârtie. La 22 august 2006, MasterCard a avut din nou acces la versiunea imprimată a dosarului, la solicitarea consilierilor săi juridici, care nu copiaseră anumite părți ale dosarului la 3 și 4 iulie.

Până la momentul audierii și în cursul acesteia, MasterCard a susținut că nu îi fusese acordat accesul imediat și integral la dosar de către Comisie. În ceea ce privește aspectele legate de accesul la dosar, deși am fost adăugată în copie pentru o anumită parte a corespondenței purtate de MasterCard cu echipa responsabilă de caz, MasterCard nu a adresat niciodată consilierului-auditor o cerere directă legată de accesul la dosar, cu toate că a avut suficiente ocazii în acest sens.

Admiterea terților

Înainte de audiere, au fost primite numeroase cereri din partea terților în vederea admiterii la proceduri.

Pe lângă VISA, am admis 14 entități în calitate de terți care prezintă un interes suficient pentru a fi audiați în sensul articolului 13 alineatul (1) din Regulamentul (CE) nr. 773/2004: The Royal Bank of Scotland, Airplus, trei sisteme spaniole de carduri de plată (Servired S.C., Sistema 4B S.A., Euro 6000 S.A.), the British Retail Consortium (BRT), un lanț de magazine de vânzare cu amănuntul din Belgia (Kappé International BV), British Petrolium (BP), the European Retail Roundtable (ERRT), Hotels, Restaurants and Cafés in Europe (HOTREC), o asociație austriacă de hoteluri (ÖHV), Asociația Internațională pentru Transport Aerian (IATA), Royal AHOLD, IKEA.

VISA, Airplus, ÖHV, HOTREC, IATA și Royal Bank of Scotland au prezentat observații în scris.

Audiere

La audierea care a avut loc la 14 și 15 noiembrie 2006 au participat MasterCard, reclamantul (EuroCommerce) și nouă terți.

După șase luni de la audiere, la 24 mai 2007, MasterCard mi-a scris cu privire la „transmiterea aparent tardivă și selectivă” a răspunsului oferit de MasterCard la COS către reprezentanții statelor membre înainte de audiere.

MasterCard a subliniat faptul că a trimis răspunsul la COS la 15 octombrie 2006, în timp ce Comisia nu a transmis mai departe acest răspuns autorităților naționale ale statelor membre („ANC”) decât vineri, 10 noiembrie 2006, numai cu câteva zile înainte de audiere. MasterCard consideră că această transmitere cu întârziere nu le-a acordat reprezentanților statelor membre posibilitatea de a înțelege pe deplin argumentele prezentate de MasterCard înainte de audiere, invocând încălcarea așteptărilor și a drepturilor sale legitime de a fi audiat.

Pornind de la premisa că, în principiu, cooperarea Comisiei cu ANC este un aspect de natură exclusiv internă, am informat totuși societatea MasterCard despre faptul că nicio autoritate națională competentă nu și-a exprimat nemulțumirea, nici la momentul respectiv, nici ulterior, cu privire la faptul că nu ar fi fost pe deplin informată. Reprezentanții statelor membre au participat la audiere și au avut ocazia să pună întrebări. Nimic nu indică faptul că nu ar fi fost respectată obligația Comisiei de a asigura Comitetului consultativ care precedă adoptarea deciziei finale condițiile necesare pentru a emite un aviz privind cazul în deplină cunoștință a faptelor.

În opinia mea, nu au fost încălcate drepturile procedurale ale MasterCard în această privință, mai ales drepturile sale de a fi audiat de Comisie.

Expunerea faptelor

La 23 martie 2007, Comisia a trimis societății MasterCard o scrisoare („scrisoare de expunere a faptelor”) prin care i-a acordat acesteia accesul la documentele colectate după ce MasterCard avusese acces la dosar în iulie și august 2006 și în cadrul căreia a expus posibilele concluzii pe care Comisia intenționa să le prezinte în decizie, pe baza noilor fapte.

MasterCard mi-a scris la 17 aprilie 2007, avansând argumentul potrivit căruia Comisia ar fi trebuit să emită o nouă COS în locul scrisorii de expunere a faptelor și susținând că scrisoarea de expunere a faptelor conținea noi argumente legale și fapte esențiale care nu au fost prezentate în COS de la 20 iunie 2006. La 4 mai 2007, i-am răspuns societății MasterCard că, deși scrisoarea de expunere a faptelor a completat, într-adevăr, constatările anterioare ale Comisiei cu privire la clasificarea MasterCard drept asociație de întreprinderi și a presupus o evaluare suplimentară a implicațiilor juridice ale ofertei publice inițiale, consider că scrisoarea respectivă nu a modificat în mod substanțial probele privind încălcarea contestată.

La 16 și 22 mai 2007, MasterCard a răspuns la scrisoarea de expunere a faptelor.

Informații confidențiale

La 2 mai 2007, am primit o scrisoare din partea consilierilor juridici ai MasterCard, prin care solicitau informații privind aspectele legate de divulgarea informațiilor confidențiale și a secretelor de afaceri.

S-a constatat, în urma unei examinări, că au fost divulgate anumite informații specifice de către Comisie, informații care, alături de alte părți ale dosarului și de informații de care ar fi putut dispune însăși societatea MasterCard, au creat un risc evident ca datele confidențiale transmise de terți în urma unei solicitări de informații să poată fi, teoretic, exploatate de MasterCard.

Prin scrisoarea din 10 mai 2007, serviciile Comisiei au invitat atât MasterCard, cât și consilierii săi juridici să ia măsurile necesare pentru a remedia această situație. La 30 noiembrie 2007, părțile care au transmis informațiile au fost informate de acest lucru de către Direcția Generală Concurență.

Proiectul de decizie

Proiectul de decizie înaintat Comisiei conține doar obiecțiuni în legătură cu care părților li s-a oferit posibilitatea de a-și expune opiniile.

Consider că, în această cauză, drepturile părților de a fi audiate au fost respectate.

Bruxelles, 14 decembrie 2007. Karen WILLIAMS

(1) Pentru o descriere detaliată a structurii societății MasterCard, înainte și după oferta publică inițială (OPI) din 1 mai 2006, puteți consulta punctele 40-99 din decizie.

(2) Pentru funcționalitățile regulii privind acceptarea tuturor cardurilor, a se vedea punctul 195 din decizie.